กสทช. เปิดให้ยื่นเอกสารประมูลคลื่น 900MHz วันที่ 22 ต.ค.58 จัดประมูล 15 ธ.ค.นี้
กสทช. เปิดให้ยื่นเอกสารประมูลคลื่น 900MHz ในวันที่ 22 ต.ค.58 หลังมีเอกชน 8 ราย เข้ารับเอกสาร พร้อมประกาศรายชื่อผู้มีสิทธิเข้าร่วมการประมูลภายใน 15 วัน นับจากวันที่ได้รับเอกสารครบถ้วน เผยจะมีการจัดการประมูลภายในวันที่ 15 ธ.ค.นี้
9 ต.ค. 2558

นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ สายงานกิจการโทรคมนาคม (รองเลขาธิการ กสทช. สายงานกิจการโทรคมนาคม) เปิดเผยว่า สำนักงาน กสทช.จัดการประชุมในวันนี้เพื่อชี้แจงและให้คำปรึกษาการกรอกแบบคำขอรับใบอนุญาต รวมทั้งอธิบายข้อมูลที่เกี่ยวข้องสำหรับการยื่นคำขอรับใบอนุญาต (Public Information Session) แก่ผู้ที่เข้ามารับเอกสารคำขอรับใบอนุญาตประกอบกิจการคคลื่น 900 MHz พื่อให้เข้าใจในวิธีการยื่นคำขอรับใบอนุญาตตามที่กำหนดไว้ในประกาศอย่างถูกต้อง ครบถ้วน
ทั้งนี้ จะมีการบรรยายภาพรวมการดำเนินการประมูลคลื่น 900 MHz การเตรียมการก่อนยื่นคำขออนุญาต ข้อแนะนำการจัดทำเอกสาร ภาพรวมเอกสารหลักฐาน รวมถึงวิธีการกรอกและเตรียมเอกสาร ซึ่งหลังจากวันประชุมชี้แจงการกรอบคำขอในวันนี้แล้ว ผู้ที่สนใจเข้าร่วมการประมูลยังสามารถมารับเอกสารคำขอรับใบอนุญาตได้จนถึงวันที่ 21 ต.ค.58
หลังจากนั้น ในวันที่ 22 ต.ค.58 จะเปิดให้ยื่นเอกสารคำขอเพื่อเข้าร่วมการประมูลคลื่นความถี่ย่าน 900 MHz จากนั้น สำนักงานจะดำเนินการพิจารณาคุณสมบัติ และจะประกาศรายชื่อผู้ผ่านคุณสมบัติที่มีสิทธิเข้าร่วมการประมูลภายใน 15 วันนับจากวันที่ได้รับเอกสารครบถ้วน และจะจัดให้มีการประมูลใบอนุญาตให้ใช้คลื่นความถี่ย่าน 900 MHz ภายในวันที่ 15 ธ.ค.58
อนึ่ง ตามที่สำนักงาน กสทช. ได้ออกประกาศเชิญชวนผู้ที่สนใจเข้าร่วมการประมูล 900 MHz โดยได้เผยแพร่เอกสาร Information Memorandum (IM) และเปิดโอกาสให้ผู้ที่สนใจสามารถเข้ามารับเอกสารคำขอรับใบอนุญาตได้ระหว่างวันที่ 22 ก.ย.-21 ต.ค.58 นั้น จนถึงวันนี้ (9 ต.ค.58) มีผู้ที่เข้ามารับเอกสารคำขอรับใบอนุญาตจำนวน 8 บริษัท ได้แก่
1.บริษัท แอดวานซ์ ไวร์เลส เน็ทเวอร์ค จำกัด ในเครือ บริษัท แอดวานซ์ อินโฟร์ เซอร์วิส จำกัด (มหาชน)หรือ ADVANC
2.บริษัท ดีแทค ไตรเน็ต จำกัด ในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน)หรือ DTAC
3.บริษัท ดีแทค บรอดแบรนด์ จำกัด ในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน)หรือ DTAC
4.บริษัท ทรูมูฟ เอช ยูนิเวอร์แซล คอมมิวนิเคชั่น จำกัด ในเครือ บริษัท ทรู คอร์ปอเรชั่น จำกัด (มหาชน)หรือ TRUE
5.บริษัท แจส โมบาย บรอดแบรนด์ จำกัด ในเครือ บริษัทจัสมิน อินเตอร์เนชั่นแนล จำกัด (มหาชน)หรือ JAS
6.บริษัท ฮัทชิสัน เทเลคอมมิวนิเคชั่นส์ (ประเทศไทย) จำกัด
7.บริษัท เรียล มูฟ จำกัด และ 8.บริษัท โมบายล์ แอลทีอี จำกัด
โดยขณะนี้อยู่ในช่วงมาตรการเยียวยาคุ้มครองผู้บริโภคจะรองรับการสิ้นสุดการอนุญาตสัมปทาน หรือสัญญาให้บริการโทรศัพท์เคลื่อนที่ กรณีคลื่นความถี่ย่าน 900 MHz ผู้ใช้บริการโทรศัพท์เคลื่อนที่บนคลื่นความถี่ 900 MHz ของ AIS ยังคงสามารถใช้บริการได้เหมือนเดิมอย่างต่อเนื่องจนกว่าการประมูลคลื่นความถี่ย่าน 900 MHz จะแล้วเสร็จและได้ผู้ให้บริการรายใหม่